ჩადრი
ჩადრი (სპარს. چادر‎ ჩადორ), აჯიღა, საბურავი — მუსლიმანი ქალის ტანსაცმლის ელემენტი, მოსახურავი, რომელიც ქალის სახესა და სხეულს ფარავდა. სამოსელი მრგვალი და ბოლოშემომრგვალებული იყო. შემოხვევის შემდეგ ჩადრის ორივე მხარეს სარტყელში იმაგრებდნენ. მასალად იყენებდნენ უმეტესად თეთრ ყალამქარს, ტილოს, მიტკალს. ჩადრი დამოწმებულია XIX საუკუნის შუა წლებამდე თბილისსა და მის მახლობლად მცხოვრებ მაჰმადიანურ მოსახლეობაში. აჭარაში უფრო დიდხანს შემორჩა.